**Bysanttilaisen kulttuurin museo** (kreik. Μουσείο Βυζαντινού Πολιτισμού, *Mouseío Vyzantinoú Politismoú*) on museo Thessalonikissa Kreikassa. Se esittelee Thessalonikin kaupungin sekä Makedonian alueen varhaiskristillisen ja bysanttilaisen ajan historiaa.

Historia ja rakennus
--------------------

Museon kokoelmia.
Ajatus Kreikan keskiajalle omistetusta museosta Thessalonikissa syntyi jo vuonna 1913 pian sen jälkeen, kun Makedonia oli liitetty Kreikkaan. Arkkitehtuurikilpailu museorakennuksesta järjestettiin kuitenkin vasta vuonna 1977. Museota alettiin rakentaa 1980-luvulla. Rakennus valmistui vuonna 1993 ja museo avattiin syyskuussa 1994. Tuolloin monia esineitä, jotka oli viety Thessalonikista Bysanttilaiseen ja kristilliseen museoon Ateenaan vuonna 1916, siirrettiin uuteen museoon.

Museorakennus edustaa modernia arkkitehtuuria. Museon pysyvät näyttelyt ovat yhdessätoista salissa. Kukin sali muodostaa oman näyttelykokonaisuutensa. Museossa on myös tiloja väliaikaisille näyttelyille, sekä auditorio, tutkimus-, entisöinti- ja varastotiloja ja museokauppa. Museo järjestää näyttelyitä myös Thessalonikin Valkoisessa tornissa. Aivan museon vieressä sijaitsee Thessalonikin arkeologinen museo.

Kokoelmat
---------

Museon kokoelmat esittelevät varhaiskristillistä, bysanttilaista sekä jälkibysanttilaista aikaa kattaen pääosin ajan 300-luvulta 1500-luvulle ja ulottuen 1800-luvulle saakka. Museon salit 1–3 esittelevät varhaiskristillistä tai varhaisbysanttilaista aikaa (300–600-luvut), salit 4–6 keskibysanttilaista aikaa (700–1100-luvut), sali 7 myöhäisbysanttilaista aikaa (1200-luku–1453) ja sali 10 jälkibysanttilaista aikaa (1453–1800-luku). Saleissa 8 ja 9 on yksityiskokoelmia, ja sali 11 esittelee arkeologisten löydösten museoinnin vaiheita aina siitä, kun esine löydetään, siihen kun se laitetaan näytille museoon.

Museoesineet ovat peräisin kreikkalaisen Makedonian alueelta ja erityisesti Thessalonikista, joka oli Bysantin valtakunnan toiseksi merkittävin eurooppalainen kaupunki Konstantinopolin jälkeen. Osa on peräisin kaivauksista, osa yksityiskokoelmista ja lahjoituksista. Kokoelmiin kuuluu muun muassa veistoksia, seinämaalauksia, mosaiikkeja, rakennusten koristeosia, ikoneita, piirtokirjoituksia, käsikirjoituksia, keramiikkaa, lasiesineitä ja rahoja.

* Museon kokoelmia.Museon kokoelmia.
* Museon kokoelmia.Museon kokoelmia.
* Seinämaalauksia haudasta, 200–300-luku.Seinämaalauksia haudasta, 200–300-luku.
* Kaari Pyhän Demetrioksen kirkosta, 400–500-luku.Kaari Pyhän Demetrioksen kirkosta, 400–500-luku.
* Basilikakirkon lattiamosaiikkeja Thessalonikista, 500-luku.Basilikakirkon lattiamosaiikkeja Thessalonikista, 500-luku.
* Keramiikkaa.Keramiikkaa.
* Ikonikokoelmia.Ikonikokoelmia.
* Ikonikokoelmia.Ikonikokoelmia.
* Käsikirjoituksia.Käsikirjoituksia.
* Liturginen käsikirjoitus, 1638.Liturginen käsikirjoitus, 1638.
* Kristus Pantokrator -ikoni, 1700-luku.Kristus Pantokrator -ikoni, 1700-luku.
* Dionysos Olymposlainen ikonissa, 1700-luku.Dionysos Olymposlainen ikonissa, 1700-luku.

Lähteet
-------

1. 1 2  Μουσείο Βυζαντινού Πολιτισμού: Ιστορικό Υπουργείο Πολιτισμού και Αθλητισμού. Viitattu 4.4.2016.
2. 1 2 3 4  Μουσείο Βυζαντινού Πολιτισμού: Περιγραφή Υπουργείο Πολιτισμού και Αθλητισμού.  Arkistoitu 1.3.2020. Viitattu 4.4.2016.
3. ↑  Μουσείο Βυζαντινού Πολιτισμού: Εκθέσεις Υπουργείο Πολιτισμού και Αθλητισμού. Viitattu 4.4.2016.

Aiheesta muualla
----------------

* Kuvia tai muita tiedostoja aiheesta **Bysanttilaisen kulttuurin museo** Wikimedia Commonsissa

* Μουσείο Βυζαντινού Πολιτισμού - Museum of Byzantine Culture (kreikaksi) (englanniksi)